text: Flertal i Folketinget for frit lejde
  05 januar 2015 kl. 20.07
  Der tegner sig et flertal i Folketinget for at kræve amnesti til folk, som har ulovligt fyrværkeri liggende. Senest har SF i TV SYD talt for et frit lejde i denne specielle situation, som er opstået i år.
  Også direktør Karsten Nielsen fra Fyrværkeribranchen støtter en form for frit lejde.
  - Jeg mener, at i den øjeblikkelige situation må borgernes sikkerhed veje højere, sagde han i aften til TV SYD.
  De radikale er imod frit lejde.
  Marlene Borst Hansen, medlem af Retsudvalget, forklarede i TV SYD, at det ulovlige fyrværkeri, f.eks. krysantemumbomber, er så farlige, at folk ikke kan aflevere dem på politistationen. Og det koster mindst 2000 kr. at få den afhentet af Forsvarets minører.
  